तस्कर ने पेस्ट बना 3 कैप्सूल प्राइवेट पार्ट में डाले; दुबई से लाया
Punjab Amritsar Gold Smuggling Case Updates;  पंजाब के अमृतसर में कस्टम विभाग ने दुबई से होने वाली सोने की तस्करी को पकड़ा है। शारजाह से आए आरोपी को पुलिस ने हिरासत में लिया है।
पंजाब के अमृतसर में कस्टम विभाग ने दुबई से होने वाली सोने की तस्करी को पकड़ा है। शारजाह से आए आरोपी को पुलिस ने हिरासत में लिया है और उससे पूछताछ चल रही है। मिली जानकारी के अनुसार यह यह आरोपी सोने की पेस्ट बनाकर तस्करी कर रहा था, ताकि मेटल डिटेक्टर से उसे बचाया जा सके।
कस्टम विभाग से मिली जानकारी के अनुसार सुबह दुबई से आया प्लेन अमृतसर एयरपोर्ट पर लैंड हुआ। पैसेंजर्स का चेक-आउट चल रहा था। कस्टम विभाग की सतर्कता और इनपुट के आधार पर एक व्यक्ति को हिरासत में लिया गया। जब उसकी तलाशी ली गई तो उससे कुछ भी संदिग्ध नहीं मिला। लेकिन जब गहनता से उसकी जांच की गई तो उसके प्राइवेट पार्ट (गुदा) से सोने की पेस्ट के 3 कैप्सूल मिले।
तीन कैप्सूल को बदला गया सोने में
कस्टम विभाग ने कैप्सूल मिलने के बाद आरोपी को हिरासत में लेकर जांच शुरू कर दी। सोने की पेस्ट का कुल वजन 1.072 किलो आंका गया। लेकिन जब उस पेस्ट को सोने में बदला गया तो उसका कुल वजन 778 ग्राम था। सोने की इंटरनेशनल वैल्यू 47.45 लाख रुपए आंकी गई है। अधिकारियों का कहना है कि आगे की जांच अभी चल रही है।